Ինչպես ինքն է ասում, Հայաստանը եւ հայերը վճռորոշ դեր են ունեցել Յանի կյանքում. «Իմ ուսուցիչներից մեկը եղել է հայազգի հայտնի թավջութակահար Սուրեն Բագրատունին: Թավջութակի հետ իմ ծանոթությունը տեղի է ունեցել շնորհիվ մեծանուն կոմպոզիտոր Արամ Խաչատրյանի: Այո՛, ես այդ երաժշտության շնորհիվ դարձա թավջութակահար: …Իսկ նախօրեին տեղի ունեցածը երազանք չէր, այլ մի բան, որի մասին անգամ չէի երազել. ես եղա Արամ Խաչատրյանի տուն-թանգարանում, եւ ինձ համար հատուկ էքսկուրսիա կազմակերպեց թանգարանի տնօրեն, դաշնակահարուհի Արմինե Գրիգորյանը: Դա նշանակալի իրադարձություն էր ինձ համար: Հետո ես Կասկադի բարձունքից տեսա Արարատ լեռը եւ հիացա իմ կյանքում տեսած ամենագեղեցիկ մայրամուտներից մեկով»: